Чин благословения лечебницы

Иерей начинает: Благословен Бог наш:

Чтец: Царю Небесный: Трисвятое. Отче наш: Господи, помилуй, 12 раз. Слава, и ныне: Приидите, поклонимся:

Псалом 90:

Живый в помощи Вышняго, в крове Бога Небеснаго водворится. Речет Господеви: Заступник мой еси и Прибежище мое, Бог мой, и уповаю на Него. Яко Той избавит тя от сети ловчи и от словесе мятежна, плещма Своима осенит тя, и под криле Его надеешися: оружием обыдет тя истина Его. Не убоишися от страха нощнаго, от стрелы летящия во дни, от вещи во тме преходящия, от сряща и беса полуденнаго. Падет от страны твоея тысяща, и тма одесную тебе, к тебе же не приближится: обаче очима твоима смотриши и воздаяние грешников узриши. Яко Ты, Господи, упование мое: Вышняго положил еси прибежище твое. Не приидет к тебе зло, и рана не приближится телеси твоему, яко Ангелом Своим заповесть о тебе, сохранити тя во всех путех твоих. На руках возмут тя, да не когда преткнеши о камень ногу твою, на аспида и василиска наступиши и попереши льва и змия. Яко на Мя упова, и избавлю и: покрыю и, яко позна имя Мое. Воззовет ко Мне, и услышу eго: с ним есмь в скорби, изму eго и прославлю eго, долготою дний исполню eго и явлю eму спасение Мое.

Слава, и ныне: Аллилуиа, аллилуиа, аллилуиа, слава Тебе, Боже. (Трижды).

Таже, ектения:

Миром Господу помолимся.

Лик: Господи, помилуй.

О свышнем мире:

О мире всего мира:

О святем храме сем:

О великом Господине:

О Богохранимей стране нашей:

О еже исполнити премудрости труждающихся в лечебнице сей , дела рук их ко благому врачеванию человеческих болезней управити и во всем благопоспешство подати, Господу помолимся.

О еже быти лечебнице сей страждущим в пристанище, разслабленным во изцеление, немощным в укрепление и всем недугующим во здравие, Господу помолимся.

О еже приставити месту сему Ангелов Хранителей, да отразят вся препятия видимых и невидимых врагов, поспешение же во всем ко врачеванию болезней телесных сущим зде сотворит, Господу помолимся.

О избавитися нам от всякия скорби:

Заступи, спаси, помилуй:

Пресвятyю, Пречиcтую, Преблагословeнную, слaвную Владычицу нaшу Богородицу и Приснодеву Марию со всеми святыми помянyвше, сaми себе и дрyг дрyга, и вeсь живот нaш Христу Богу предадим.

Возглaс: Яко подобает Тебе всякая слава, честь и поклонение, Отцу, и Сыну, и Святому Духу, ныне и присно, и во веки веков.

Лик: Аминь.

Таже, Бог Господь: и тропaрь, глaс 2:

Тропарь, глас 2:

Творче и Создателю всяческих, Боже,/ дела рук наших, к славе Твоей начинаемая,/ Твоим благословением благоуспешо исправи,/ и нас от всякаго зла избави,/ яко Един Всесилен и Человеколюбец.

Слава, и ныне, глас 6:

Предстательство христиан непостыдное,/ ходатайство ко Творцу непреложное,/ не презри грешных молений гласы,/ но предвари, яко Благая, на помощь нас верно зовущих Ти:/ ускори на молитву и потщися на умоление,/ предстательствующи присно, Богородице, чтущих Тя.

Таже прокимен, глас 1: Буди светлость Господа Бога нашего на нас,/ и дела рук наших исправи. Стих: И призри на рабы Твоя и на дела Твоя.

Деяний святых апостол чтение

зачало 7 (глава 3,1-8):

Во дни оны, вкупе же Петр и Иоанн восхождаста во святилище на молитву в час девятый. И некий муж, хром от чрева матере своея сый, носимь бываше, егоже полагаху по вся дни пред дверьми церковными, рекомыми красными, просити милостыни от входящих в церковь. Иже видев Петра и Иоанна, хотящыя внити в церковь, прошаше милостыни. Воззрев же Петр нань со Иоанном, рече: воззри на ны. Он же прилежаше има, мня нечто от нею прияти. Рече же Петр: сребра и злата несть у мене, но еже имам, сие ти даю: во Имя Иисуса Христа Назорея востани и ходи. И ем его за десную руку воздвиже: абие же утвердистеся его плесн*е* и гл*е*зне[[1]](#footnote-1). И вскочив, ста и хождаше, и вниде с нима в церковь, ход*я* и скач*а,* и хвал*я* Бога.

Аллилуиа, глас 7: Милость и суд воспою Тебе, Господи. Стих: Пою и разумею в пути непорочне:

От Иоанна святаго Евангелиа чтение

зачало 14 (глава 5,1-9):

Во время оно, взыде Иисус во Иерусалим. Есть же во Иерусалимех на Овчей купели, яже глаголется еврейски Вифесда, пять притвор имущи. В тех слежаше множество болящих, слепых, хромых, сухих, чающих движения воды. Ангел бо Господень на всяко лето схождаше в купель и возмущаше воду. И иже первее влазяше по возмущении воды, здрав бываше, яцем же недугом одержимь бываше. Бе же ту некий человек, тридесять и осмь лет имый в недузе своем. Сего видев Иисус лежаща и разумев, яко многа лета уже имяше в недузе, глагола ему: хощеши ли цел быти? Отвеща ему недужный: ей, Господи, человека не имам, да, егда возмутится вода, ввержет мя в купель; егда же прихожду аз, ин прежде мене слазит. Глагола ему Иисус: востани, возми одр твой и ходи. И абие здрав бысть человек, и взем одр свой, и хождаше.

Таже ектения: Помилуй нас, Боже, по велицей милости Твоей:

Лик: Господи, помилуй. (Трижды).

Еще молимся о великом Господине:

Еще молимся о Богохранимей стране нашей:

Призри, Человеколюбче Господи, милостивым Твоим оком на лечебницу сию и на рабы Твоя начальствующия, лекари, и вся зде труждающияся и к Твоему благоутробию верою припадающия, и услышав моления, благое дело их благослови и благоуспешно во славу Твою совершати сподоби, молим Ти ся, услыши и помилуй.

Еще молимся о еже низпослати Господу Богу благословение Свое на лечебницу сию и на рабов сих (*имярек*), зде труждающихся, и на всех в ней лечащихся, и послати им Ангела Своего милостива, соблюдающа и сохраняюща их от всякаго зла, и наставляюща к деланию всех добродетелей, и ко исполнению святых Христовых заповедей, и о еже сохранити их от глада, губительства, труса, потопа, огня, меча и нашествия иноплеменников, и всякия смертоносныя раны и даровати им здравие, и долгоденствием оградити их и во всем угобзити, рцем вси: Господи, услыши и помилуй.

Возглас: Услыши ны, Боже Спасителю наш, Упование всех концев земли и сущих в мори далече, и Милостив, Милостив буди, Владыко, о гресех наших и помилуй ны, Милостив бо и Человеколюбец Бог еси, и Тебе славу возсылаем, Отцу и Сыну и Святому Духу ныне и присно и во веки веков. Аминь.

Молитва

Господи, Иисусе Христе, Боже наш, приими усердное моление наше и благослови лечебницу сию, устави ю страждущим пристанище, разслабленным востание, немощным укрепление и всем недугующим здравоносну, во еже быти очесем Твоим отверстым на зде пребывающих день и нощь, и ушесам Твоим, внемлющим молитве их, да, елика воспросят у Тебе, услышиши и милость им сотвориши.

Ей, Господи, благопоспеши и дела рук врачей и зде труждающихся управи, яко да, руководими Тобою, благое врачевание непрестанно совершают и, друг друга тяготы носяще, в недузех и болезнех ближним своим с любовию да служат во славу Пресвятаго Твоего Имене.

Твое бо есть, еже миловати и спасати ны, Боже наш, и Тебе славу возсылаем, со Безначальным Твоим Отцем и Пресвятым и Благим и Животворящим Твоим Духом ныне, и присно, и во веки веков. Аминь.

Посем священник кроп*и*т вся священною водою, глаголя:

Освящается лечебница сия благодатию Пресвятаго Духа, окроплением воды сея священныя во Имя Отца, и Сына, и Святаго Духа. Аминь.

Таже обычный отпуст и многолетие.

1. ступни и колени [↑](#footnote-ref-1)